CELEX: 32018R0573
Language: el
Date: 2017-12-15 00:00:00
Title: Κατ' εξουσιοδότηση κανονισμός (ΕΕ) 2018/573 της Επιτροπής, της 15ης Δεκεμβρίου 2017, όσον αφορά βασικά στοιχεία των συμβάσεων αποθήκευσης δεδομένων που συνάπτονται στο πλαίσιο του συστήματος ιχνηλασιμότητας για τα προϊόντα καπνού (Κείμενο που παρουσιάζει ενδιαφέρον για τον ΕΟΧ )

16.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 96/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/573 ΤΗΣ ΕΠΙΤΡΟΠΉΣ
   της 15ης Δεκεμβρίου 2017
   όσον αφορά βασικά στοιχεία των συμβάσεων αποθήκευσης δεδομένων που συνάπτονται στο πλαίσιο του συστήματος ιχνηλασιμότητας για τα προϊόντα καπνού
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (1), και ιδίως το άρθρο 15 παράγραφος 12,
   Εκτιμώντας τα ακόλουθα:
   
               (1)
            
            
               Το άρθρο 15 παράγραφος 8 της οδηγίας 2014/40/ΕΕ απαιτεί από κάθε κατασκευαστή και εισαγωγέα, στο πλαίσιο του συστήματος ιχνηλασιμότητας για τα προϊόντα καπνού που προσδιορίζονται περαιτέρω στον εκτελεστικό κανονισμό (EE) 2018/574 (2) της Επιτροπής, να συνάπτει σύμβαση με ανεξάρτητο τρίτο μέρος για τον σκοπό της φιλοξενίας πληροφοριών σχετικά με τα προϊόντα καπνού. Το άρθρο 15 παράγραφος 12 της οδηγίας 2014/40/ΕΕ εξουσιοδοτεί την Επιτροπή να καθορίσει τα βασικά στοιχεία των συμβάσεων αυτών.
            
         
               (2)
            
            
               Για να εξασφαλιστεί η αποτελεσματική λειτουργία του συστήματος ιχνηλασιμότητας για τα προϊόντα καπνού, γενικώς, και η διαλειτουργικότητα του συστήματος αποθετηρίων δεδομένων, ειδικότερα, είναι σκόπιμο να καθοριστούν τα βασικά στοιχεία των συμβάσεων αποθήκευσης δεδομένων και να συμπεριληφθούν προδιαγραφές σχετικά με τη λειτουργικότητα, τη διαθεσιμότητα και τις επιδόσεις των υπηρεσιών που πρέπει να παρέχονται από παρόχους υπηρεσιών αποθήκευσης δεδομένων. Η αποτελεσματική και διαρκής λειτουργία του συστήματος ιχνηλασιμότητας και του συστήματος αποθήκευσης δεδομένων που εμπεριέχεται σ' αυτό επιβάλλει να καθορίζουν οι πάροχοι σαφείς απαιτήσεις σχετικά με τη φορητότητα των δεδομένων για τις περιπτώσεις όπου ο κατασκευαστής ή ο εισαγωγέας αποφασίζει να αλλάξει πάροχο. Για τον λόγο αυτό, οι συμβάσεις θα πρέπει να περιλαμβάνουν διατάξεις που να απαιτούν τη χρήση τεχνολογίας άμεσα διαθέσιμης στην αγορά και κοινώς χρησιμοποιούμενης στον κλάδο, ώστε να διασφαλίζεται η αποτελεσματική και αδιάλειπτη διαβίβαση δεδομένων μεταξύ των υφιστάμενων και των νέων παρόχων.
            
         
               (3)
            
            
               Για την εξασφάλιση του απαραίτητου επιπέδου ευελιξίας, θα πρέπει να υπάρχει η δυνατότητα απαίτησης από τον πάροχο υπηρεσιών αποθήκευσης δεδομένων να εκτελεί, έναντι αμοιβής, δευτερεύουσες τεχνικές υπηρεσίες που συνδέονται με τη λειτουργία του κύριου αποθετηρίου, όπως η επέκταση της επιχειρησιακής λειτουργικότητας των διεπαφών χρήστη, υπό την προϋπόθεση ότι οι πρόσθετες υπηρεσίες συμβάλλουν στην εύρυθμη λειτουργία του συστήματος αποθετηρίων και δεν παραβιάζουν οποιαδήποτε από τις απαιτήσεις που προβλέπονται στον εκτελεστικό κανονισμό (EE) 2018/574. Ως εκ τούτου, η σύμβαση θα πρέπει να προβλέπει τη δυνατότητα αυτή.
            
         
               (4)
            
            
               Για να διασφαλίζεται η ανεξάρτητη λειτουργία του συστήματος ιχνηλασιμότητας ανά πάσα στιγμή, η Επιτροπή θα πρέπει να είναι σε θέση να ανακαλεί την έγκριση μιας σύμβασης που έχει ήδη ανατεθεί σε πάροχο υπηρεσιών αποθήκευσης δεδομένων, όταν τα πορίσματα της αξιολόγησης ή της εκ νέου αξιολόγησης της τεχνικής ικανότητας ή της ανεξαρτησίας του παρόχου, όσον αφορά την καταλληλότητά του, είναι αρνητικά.
            
         
               (5)
            
            
               Για να εξασφαλιστεί η αποτελεσματική οργάνωση της καθημερινής λειτουργίας του συστήματος, οι πάροχοι κύριων αποθετηρίων δεδομένων θα πρέπει να συνεργάζονται μεταξύ τους, καθώς και με τις αρμόδιες αρχές των κρατών μελών και την Επιτροπή,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει τα βασικά στοιχεία που πρέπει να περιλαμβάνονται στις συμβάσεις αποθήκευσης δεδομένων που αναφέρονται στο άρθρο 15 παράγραφος 8 της οδηγίας 2014/40/ΕΕ.
   Άρθρο 2
   Ορισμοί
   Για τους σκοπούς του παρόντος κανονισμού, επιπροσθέτως των ορισμών που αναφέρονται στην οδηγία 2014/40/ΕΕ και στον εκτελεστικό κανονισμό (ΕΕ) 2018/574, ισχύουν οι ακόλουθοι ορισμοί:
   1)   «σύμβαση»: η συμβατική συμφωνία μεταξύ ενός κατασκευαστή ή εισαγωγέα προϊόντων καπνού και ενός παρόχου συστημάτων αποθήκευσης δεδομένων σύμφωνα με το άρθρο 15 παράγραφος 8 της οδηγίας 2014/40/ΕΕ και τον εκτελεστικό κανονισμό (ΕΕ) 2018/574·
   2)   «πάροχος υπηρεσιών»: κάθε νομικό πρόσωπο που έχει συνάψει σύμβαση με παραγωγό ή εισαγωγέα προϊόντων καπνού για την εγκατάσταση και τη λειτουργία κύριου αποθετηρίου και την παροχή συναφών υπηρεσιών·
   3)   «φορητότητα των δεδομένων»: η δυνατότητα μεταφοράς δεδομένων μεταξύ διαφόρων αποθετηρίων, με τη χρήση τεχνολογίας που είναι άμεσα διαθέσιμη στην αγορά και χρησιμοποιείται συνήθως στον κλάδο.
   Άρθρο 3
   Βασικές αρμοδιότητες στο πλαίσιο της σύμβασης
   1.   Η σύμβαση ορίζει τις βασικές υπηρεσίες που παρέχονται από τον πάροχο, στις οποίες περιλαμβάνονται:
   
               1)
            
            
               η δημιουργία και λειτουργία ενός κύριου αποθετηρίου, σύμφωνα με το άρθρο 26 του εκτελεστικού κανονισμού (ΕΕ) 2018/574·
            
         
               2)
            
            
               σε περίπτωση που ο διαχειριστής του κύριου αποθετηρίου ορίζεται ως πάροχος του δευτερεύοντος αποθετηρίου, η δημιουργία και λειτουργία του δευτερεύοντος αποθετηρίου και του δρομολογητή, σύμφωνα με τα άρθρα 27, 28 και 29 του εκτελεστικού κανονισμού (ΕΕ) 2018/574·
            
         
               3)
            
            
               η παροχή, κατόπιν σχετικού αιτήματος, άλλων δευτερευουσών τεχνικών υπηρεσιών που συνδέονται με τη λειτουργία του κύριου αποθετηρίου και που συμβάλλουν στην εύρυθμη λειτουργία του συστήματος αποθετηρίων.
            
         2.   Κατά τον προσδιορισμό των βασικών υπηρεσιών που αναφέρονται στα σημεία 1) και 2) της παραγράφου 1, η σύμβαση περιέχει προδιαγραφές σχετικά με τη λειτουργικότητα, τη διαθεσιμότητα και τις επιδόσεις των υπηρεσιών που πληρούν τις ελάχιστες απαιτήσεις που καθορίζονται στον παρόντα κανονισμό και που προβλέπονται στο κεφάλαιο V του εκτελεστικού κανονισμού (ΕΕ) 2018/574.
   Άρθρο 4
   Τεχνική εμπειρογνωμοσύνη
   Η σύμβαση απαιτεί από τους παρόχους να χορηγούν στον κατασκευαστή ή στον εισαγωγέα γραπτή δήλωση ότι κατέχουν ή έχουν στη διάθεσή τους την τεχνική και επιχειρησιακή εμπειρογνωμοσύνη που απαιτείται για την εκτέλεση των υπηρεσιών που αναφέρονται στο άρθρο 3 και για τη συμμόρφωση με τις απαιτήσεις που καθορίζονται στο κεφάλαιο V του εκτελεστικού κανονισμού (ΕΕ) 2018/574.
   Άρθρο 5
   Διαθεσιμότητα του κύριου αποθετηρίου
   1.   Η σύμβαση καθορίζει εγγυημένο μηνιαίο χρόνο λειτουργίας και διαθεσιμότητα της τάξης του 99,5 % για το κύριο αποθετήριο.
   2.   Η σύμβαση απαιτεί από τον πάροχο τη δημιουργία κατάλληλων εφεδρικών μηχανισμών για την αποφυγή τυχόν απώλειας των δεδομένων που αποθηκεύονται, λαμβάνονται ή μεταφέρονται, από τη στιγμή που καθίσταται μη διαθέσιμο το κύριο αποθετήριο.
   Άρθρο 6
   Δικαιώματα πρόσβασης
   Η σύμβαση ορίζει τις απαιτήσεις για τη φυσική και εικονική πρόσβαση στο κύριο αποθετήριο η οποία πρέπει να χορηγείται, σε επίπεδο εξυπηρετητή και βάσης δεδομένων, στους εθνικούς διαχειριστές των κρατών μελών, στην Επιτροπή και στους εξωτερικούς ελεγκτές, σύμφωνα με το άρθρο 25 του εκτελεστικού κανονισμού (ΕΕ) 2018/574.
   Άρθρο 7
   Υπεργολαβία
   1.   Εάν η σύμβαση ορίζει ότι ο πάροχος μπορεί να αναθέσει υπεργολαβικά ορισμένες υποχρεώσεις στο πλαίσιο της σύμβασης, η σύμβαση περιλαμβάνει διάταξη που διευκρινίζει ότι η ανάθεση υπεργολαβίας δεν θίγει την πρωταρχική ευθύνη του παρόχου για την εκτέλεση της σύμβασης.
   2.   Η σύμβαση απαιτεί επιπλέον από τον πάροχο:
   
               α)
            
            
               να εξασφαλίζει ότι ο προτεινόμενος υπεργολάβος διαθέτει την αναγκαία τεχνική εμπειρογνωμοσύνη και ότι πληροί τις απαιτήσεις ανεξαρτησίας που ορίζει το άρθρο 35 του εκτελεστικού κανονισμού (ΕΕ) 2018/574·
            
         
               β)
            
            
               να υποβάλει στην Επιτροπή αντίγραφο της δήλωσης που αναφέρεται στο άρθρο 8 του παρόντος κανονισμού υπογεγραμμένο από τον/τους αντίστοιχο/-ους υπεργολάβο/-ους.
            
         Άρθρο 8
   Νομική και οικονομική ανεξαρτησία
   Η σύμβαση απαιτεί από τους παρόχους και, κατά περίπτωση, τους υπεργολάβους τους να χορηγούν στον κατασκευαστή ή τον εισαγωγέα, μαζί με τη σύμβαση αποθήκευσης δεδομένων, γραπτή δήλωση ότι συμμορφώνονται με τις απαιτήσεις για νομική και οικονομική ανεξαρτησία, όπως ορίζεται στο άρθρο 35 του εκτελεστικού κανονισμού (ΕΕ) 2018/574.
   Άρθρο 9
   Προστασία δεδομένων και εμπιστευτικότητα
   1.   Η σύμβαση ορίζει ότι ο πάροχος λαμβάνει όλα τα κατάλληλα μέτρα που είναι αναγκαία για να εξασφαλιστεί η εμπιστευτικότητα, η ακεραιότητα και η διαθεσιμότητα όλων των δεδομένων που αποθηκεύονται κατά την εκτέλεση της σύμβασης. Τα εν λόγω μέτρα περιλαμβάνουν διοικητικούς και τεχνικούς ελέγχους, καθώς και ελέγχους που αφορούν τη φυσική ακεραιότητα και την ασφάλεια.
   2.   Η σύμβαση απαιτεί ότι η επεξεργασία των προσωπικών δεδομένων που υποβάλλονται σε επεξεργασία βάσει της σύμβασης πραγματοποιείται σύμφωνα με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου (3).
   Άρθρο 10
   Διαχείριση της ασφάλειας των πληροφοριών
   Η σύμβαση απαιτεί από τους παρόχους να δηλώνουν ότι η διαχείριση του κύριου αποθετηρίου και, κατά περίπτωση, του δευτερεύοντος αποθετηρίου πραγματοποιείται σύμφωνα με τα διεθνώς αναγνωρισμένα πρότυπα διαχείρισης της ασφάλειας των πληροφοριών. Οι πάροχοι που έχουν πιστοποιηθεί βάσει του ISO/IEC 27001:2013 θεωρείται ότι πληρούν τα εν λόγω πρότυπα.
   Άρθρο 11
   Δαπάνες
   Η σύμβαση απαιτεί, οι δαπάνες που χρεώνονται από τους παρόχους στους κατασκευαστές ή εισαγωγείς, σύμφωνα με το άρθρο 30 του εκτελεστικού κανονισμού (ΕΕ) 2018/574, να είναι δίκαιες, εύλογες και ανάλογες προς:
   
               α)
            
            
               τις παρεχόμενες υπηρεσίες· και
            
         
               β)
            
            
               τον αριθμό των μοναδικών αναγνωριστικών κωδικών που ζητούνται στη διάρκεια συγκεκριμένης χρονικής περιόδου από τον οικείο παραγωγό ή εισαγωγέα.
            
         Άρθρο 12
   Συμμετοχή σε δευτερεύον σύστημα αποθετηρίου
   1.   Η σύμβαση απαιτεί από τον πάροχο να συμμετάσχει στη δημιουργία του δευτερεύοντος συστήματος αποθετηρίου (όταν το δευτερεύον σύστημα δεν έχει ακόμα συσταθεί κατά τον χρόνο σύναψης της σύμβασης), όπως ενδεχομένως απαιτείται σύμφωνα με τους κανόνες που προβλέπονται στο κεφάλαιο V του εκτελεστικού κανονισμού (ΕΕ) 2018/574.
   2.   Η σύμβαση περιλαμβάνει διάταξη που επιτρέπει στους παρόχους να ανακτήσουν από τους κατασκευαστές και τους εισαγωγείς προϊόντων καπνού τις δαπάνες που συνδέονται με τη δημιουργία, τη λειτουργία και τη συντήρηση του δευτερεύοντος αποθετηρίου και του δρομολογητή που αναφέρονται στο κεφάλαιο V του εκτελεστικού κανονισμού (ΕΕ) 2018/574.
   Άρθρο 13
   Διάρκεια
   Η διάρκεια της σύμβασης είναι τουλάχιστον πενταετής, με δυνατότητα ανανέωσης, κατόπιν συμφωνίας των μερών και υπό την αίρεση της διαρκούς συμμόρφωσης του παρόχου με τις απαιτήσεις της οδηγίας 2014/40/ΕΕ και του εκτελεστικού κανονισμού (ΕΕ) 2018/574.
   Άρθρο 14
   Επικοινωνία με άλλα μέρη
   Η σύμβαση απαιτεί από τους παρόχους να συνεργάζονται μεταξύ τους, καθώς και με τις αρμόδιες αρχές των κρατών μελών, στον βαθμό που είναι αναγκαίος για να εξασφαλίζεται η αποτελεσματική οργάνωση της καθημερινής λειτουργίας του συστήματος αποθετηρίων.
   Άρθρο 15
   Έλεγχοι
   1.   Η σύμβαση καθορίζει τους όρους που επιτρέπουν σε εξωτερικούς ελεγκτές που έχουν εγκριθεί από την Επιτροπή, σύμφωνα με το άρθρο 15 παράγραφος 8 της οδηγίας 2014/40/ΕΕ, να πραγματοποιούν προαναγγελλόμενους και αιφνιδιαστικούς ελέγχους σε σχέση με το κύριο αποθετήριο και, κατά περίπτωση, το δευτερεύον αποθετήριο, συμπεριλαμβανομένης της αξιολόγησης του κατά πόσον ο πάροχος και, κατά περίπτωση, ο υπεργολάβος του συμμορφώνονται με τις σχετικές νομοθετικές απαιτήσεις.
   2.   Η σύμβαση ορίζει ότι οι εξωτερικοί ελεγκτές διαθέτουν απεριόριστη φυσική και εικονική πρόσβαση στο κύριο αποθετήριο και, κατά περίπτωση, στο δευτερεύον αποθετήριο, καθώς και στις συναφείς υπηρεσίες του καθ' όλη τη διάρκεια του ελέγχου.
   Άρθρο 16
   Ευθύνη
   Η σύμβαση καθορίζει λεπτομερώς τους όρους της ευθύνης των μερών, μεταξύ άλλων όσον αφορά τις άμεσες και έμμεσες ζημίες που μπορεί να προκύψουν στο πλαίσιο της σύμβασης, σύμφωνα με το εφαρμοστέο δίκαιο. Με την επιφύλαξη του εφαρμοστέου δικαίου, η σύμβαση διευκρινίζει περαιτέρω ότι δεν υπάρχει περιορισμός της ευθύνης σε περιπτώσεις παραβίασης της εμπιστευτικότητας ή των κανόνων προστασίας των δεδομένων.
   Άρθρο 17
   Καταγγελία της σύμβασης:
   1.   Η σύμβαση καθορίζει τους όρους καταγγελίας της σύμβασης, σύμφωνα με το εφαρμοστέο δίκαιο. Σε περίπτωση καταγγελίας της σύμβασης, η σύμβαση απαιτεί από το καταγγέλλον μέρος να προβεί σε γνωστοποίηση προς την Επιτροπή, σύμφωνα με τις διαδικαστικές απαιτήσεις που καθορίζονται στο παράρτημα I του εκτελεστικού κανονισμού (ΕΕ) 2018/574.
   2.   Η σύμβαση απαιτεί από τα μέρη να προβλέπουν ελάχιστη προθεσμία πέντε μηνών για την καταγγελία της σύμβασης.
   Κατά παρέκκλιση από την παράγραφο 1, η σύμβαση απαιτεί από τους κατασκευαστές και τους εισαγωγείς την άμεση λύση της σύμβασης:
   
               α)
            
            
               σε περίπτωση σοβαρής παραβίασης από τον πάροχο των υποχρεώσεών που υπέχει βάσει της σύμβασης,
            
         
               β)
            
            
               σε περίπτωση που ο πάροχος καθίσταται, ή βρίσκεται σε άμεσο κίνδυνο να καταστεί, αφερέγγυος, σύμφωνα με το εφαρμοστέο δίκαιο.
            
         3.   Για τους σκοπούς της παραγράφου 2 στοιχείο α) ως σοβαρή παραβίαση νοούνται οι ακόλουθες περιπτώσεις:
   
               α)
            
            
               η αδυναμία του παρόχου να εκτελέσει τις υποχρεώσεις ή τις υπηρεσίες που προβλέπονται βάσει της σύμβασης, οι οποίες είναι κρίσιμης σημασίας για την αποτελεσματική λειτουργία του συστήματος ιχνηλασιμότητας, συμπεριλαμβανομένης, ιδίως, της αδυναμίας συμμόρφωση με τις απαιτήσεις που καθορίζονται στο κεφάλαιο V του εκτελεστικού κανονισμού (ΕΕ) 2018/574,
            
         
               β)
            
            
               όταν ένας πάροχος παύσει να συμμορφώνεται με τις απαιτήσεις για νομική και οικονομική ανεξαρτησία που ορίζονται στο άρθρο 35 παράγραφος 2 του εκτελεστικού κανονισμού (ΕΕ) 2018/574 και όταν, έως τη λήξη της χρονικής περιόδου που αναφέρεται στο άρθρο 35 παράγραφος 6 του εκτελεστικού κανονισμού (ΕΕ) 2018/574, δεν μπόρεσε να διαπιστωθεί συμμόρφωση με τις απαιτήσεις.
            
         Άρθρο 18
   Αναστολή των υπηρεσιών
   Η σύμβαση ορίζει ότι απαγορεύεται η αναστολή των υπηρεσιών σε περίπτωση καθυστέρησης πληρωμών από παραγωγό ή εισαγωγέα προς τον πάροχο, εκτός εάν η καθυστέρηση υπερβαίνει την τελική προθεσμία πληρωμής κατά τριάντα ή περισσότερες ημέρες.
   Άρθρο 19
   Φορητότητα των δεδομένων
   1.   Η σύμβαση απαιτεί από τους παρόχους να διασφαλίζουν την πλήρη φορητότητα των δεδομένων σε περιπτώσεις κατά τις οποίες ο κατασκευαστής ή εισαγωγέας συνάπτει σύμβαση με νέο πάροχο για τη λειτουργία του κύριου αποθετηρίου. Ο νυν πάροχος παραδίδει στον νέο πάροχο πριν από την ημερομηνία λύσης της σύμβασης, ενημερωμένο αντίγραφο όλων των δεδομένων που αποθηκεύονται στο κύριο αποθετήριο. Τυχόν επικαιροποιήσεις των δεδομένων μετά την εν λόγω παράδοση πρέπει να μεταφέρονται στον νέο πάροχο χωρίς αδικαιολόγητη καθυστέρηση.
   2.   Για να εξασφαλίζεται η συνέχεια των εργασιών, η σύμβαση περιλαμβάνει εφαρμοστέο σχέδιο εξόδου, στο οποίο καθορίζεται η ακολουθητέα διαδικασία σε περίπτωση καταγγελίας της σύμβασης και σύναψης σύμβασης του κατασκευαστή ή του εισαγωγέα με νέο πάροχο. Το σχέδιο περιλαμβάνει την υποχρέωση του υφιστάμενου παρόχου να συνεχίσει να παρέχει τις υπηρεσίες του έως ότου αρχίσει να λειτουργεί ο νέος πάροχος.
   3.   Η σύμβαση περιλαμβάνει διατάξεις που εξασφαλίζουν ότι ο υφιστάμενος πάροχος δεν έχει δικαίωμα διατήρησης κανενός δεδομένου, πληροφορίας ή άλλου απαραίτητου υλικού που αφορά το κύριο αποθετήριο, μετά την παράδοση στον νέο πάροχο.
   Άρθρο 20
   Εφαρμοστέο δίκαιο και δικαιοδοσία
   1.   Η σύμβαση διέπεται από το δίκαιο ενός εκ των κρατών μελών της Ευρωπαϊκής Ένωσης, όπως έχει συμφωνηθεί από τα μέρη της σύμβασης.
   2.   Η σύμβαση διέπεται από τη δικαιοδοσία ενός εκ των κρατών μελών της Ευρωπαϊκής Ένωσης, όπως έχει συμφωνηθεί από τα μέρη της σύμβασης.
   Άρθρο 21
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Δεκεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 127 της 29.4.2014, σ. 1.
   
      (2)  Εκτελεστικός κανονισμός (ΕΕ) 2018/574 της Επιτροπής, της 15ης Δεκεμβρίου 2017, σχετικά με τα τεχνικά πρότυπα για τη δημιουργία και τη λειτουργία του συστήματος εντοπισμού και ιχνηλασιμότητας για τα προϊόντα καπνού (βλ. σελίδα 7 της παρούσας Επίσημης Εφημερίδας).
   
      (3)  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).